CELEX: 32021D1115(01)
Language: sk
Date: 2021-11-12 00:00:00
Title: Rozhodnutie Komisie z 12. novembra 2021, ktorým sa zriaďuje skupina expertov pre Európsky mechanizmus pripravenosti a reakcie na krízu potravinovej bezpečnosti 2021/C 461 I/01

15.11.2021   
               
               
                  SK
               
               
                  Úradný vestník Európskej únie
               
               
                  CI 461/1
               
            
         ROZHODNUTIE KOMISIE
         z 12. novembra 2021,
         ktorým sa zriaďuje skupina expertov pre Európsky mechanizmus pripravenosti a reakcie na krízu potravinovej bezpečnosti
         (2021/C 461 I/01)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:
         
                     (1)
                  
                  
                     V článku 39 Zmluvy o fungovaní Európskej únie sa Únii a členským štátom udelila úloha zabezpečiť dostupnosť dodávok agropotravinárskych produktov a produktov rybolovu a akvakultúry a zaručiť, aby sa k spotrebiteľovi dostávali za primerané ceny.
                  
               
                     (2)
                  
                  
                     Komisia sa vo svojom oznámení z 20. mája 2020 s názvom Stratégia „z farmy na stôl“ v záujme spravodlivého, zdravého potravinového systému šetrného k životnému prostrediu (1) zaviazala zintenzívniť svoju koordináciu spoločnej európskej reakcie na krízy, ktoré sa týkajú, alebo pri ktorých existuje hrozba, že sa budú týkať celého potravinového systému v Únii alebo jeho časti, a ktoré ohrozujú alebo môžu ohroziť potravinovú bezpečnosť v Únii. V súlade s druhým opatrením uvedeného oznámenia má Komisia vypracovať plán pre nepredvídané udalosti na zaručenie potravinových dodávok a potravinovej bezpečnosti.
                  
               
                     (3)
                  
                  
                     Je potrebné ustanoviť skupinu expertov v súlade s rozhodnutím C(2016) 3301 (2), ktorým sa stanovujú horizontálne pravidlá vytvárania a fungovania expertných skupín Komisie (ďalej len „horizontálne pravidlá“).
                  
               
                     (4)
                  
                  
                     Preto by sa mala zriadiť skupina expertov z oblasti poľnohospodárstva, rybárstva a akvakultúry, zdravia a bezpečnosti potravín a mali by sa vymedziť jej úlohy a štruktúra.
                  
               
                     (5)
                  
                  
                     Skupina by mala pomáhať Komisii pri rozvíjaní lepšej koordinácie na úrovni Únie vo všetkých relevantných oblastiach politiky a pri organizovaní spoločnej reakcie na krízy týkajúce sa dodávok potravín a potravinovej bezpečnosti v Únii alebo krízy, pri ktorých existuje hrozba, že sa ich budú týkať, a to v synergii s existujúcimi štruktúrami a mechanizmami Únie.
                  
               
                     (6)
                  
                  
                     Skupina by sa mala skladať zo zástupcov členských štátov, krajín mimo EÚ, ktorých potravinový dodávateľský reťazec je pevne prepojený s potravinovým systémom Únie, a organizácií zainteresovaných strán. Predsedať by jej mal zástupca Komisie. Na účely koordinácie by sa malo vytvoriť jednotné kontaktné miesto v každom členskom štáte a každej dotknutej krajine mimo EÚ.
                  
               
                     (7)
                  
                  
                     Mali by sa stanoviť pravidlá zverejňovania informácií zo strany členov skupiny a ich zástupcov, a to v súlade s článkom 101 Zmluvy o fungovaní Európskej únie a Usmerneniami Komisie o uplatňovaní článku 101 na dohody o horizontálnej spolupráci (3).
                  
               
                     (8)
                  
                  
                     Osobné údaje by sa mali spracúvať v súlade s nariadením Európskeho parlamentu a Rady (EÚ) 2018/1725 (4),
                  
               
                     (9)
                  
                  
                     Je vhodné stanoviť obdobie uplatňovania tohto rozhodnutia. Komisia včas zváži vhodnosť predĺženia predmetného obdobia,
                  
               ROZHODLA TAKTO:
         
            Článok 1
            Predmet úpravy
            Zriaďuje sa skupina expertov pre Európsky mechanizmus pripravenosti a reakcie na krízu potravinovej bezpečnosti (ďalej len „skupina“).
         
         
            Článok 2
            Úlohy
            Skupina má tieto úlohy:
            
                        a)
                     
                     
                        poskytovať Komisii poradenstvo a odborné znalosti v súvislosti s týmito otázkami:
                        
                                    i)
                                 
                                 
                                    vykonávanie právnych predpisov a programov Únie, ako aj politík týkajúcich sa pripravenosti Únie na krízy v oblasti dodávok potravín a potravinovej bezpečnosti a jej reakcií na ne a
                                 
                              
                                    ii)
                                 
                                 
                                    spolupráce a koordinácie s členskými štátmi, krajinami mimo EÚ a organizáciami zainteresovaných strán pri otázkach uvedených v bode i);
                                 
                              
                  
                        b)
                     
                     
                        vymieňať si odborné znalosti a osvedčené postupy pri organizovaní spoločnej reakcie na krízy v oblasti dodávok potravín a potravinovej bezpečnosti vrátane zabezpečovania skorého monitorovania a nahlasovania hrozieb, vývoja krízy, pokrízového posudzovania a získaných poznatkov;
                     
                  
                        c)
                     
                     
                        diskutovať o plánoch pre nepredvídané udalosti členských štátov a krajín mimo EÚ, ktoré Komisia prizvala;
                     
                  
                        d)
                     
                     
                        pomáhať Komisii s vypracovaním politických iniciatív zameraných na pripravenosť Únie na krízy v oblasti dodávok potravín a potravinovej bezpečnosti a reakcie na ne, keď s nimi Komisia o predmetných politických iniciatívach vedie konzultácie;
                     
                  
                        e)
                     
                     
                        vypracúvať v jednotlivých prípadoch odporúčania relevantné pre pripravenosť Únie na krízy v oblasti dodávok potravín a potravinovej bezpečnosti a reakcie na ne.
                     
                  Úlohami skupiny nie je dotknuté rozhodnutie č. 1313/2013/EÚ (5) o mechanizme Európskej únie v oblasti civilnej ochrany, a predovšetkým nimi nie je dotknutá výlučná zodpovednosť Koordinačného centra pre reakcie na núdzové situácie počas aktivovania mechanizmu Únie v oblasti civilnej ochrany vrátane prípadov potravinových kríz.
         
         
            Článok 3
            Konzultácie
            Komisia môže so skupinou viesť konzultácie o akejkoľvek otázke týkajúcej sa pripravenosti Únie na krízy v oblasti dodávok potravín a potravinovej bezpečnosti a reakcie na ne.
         
         
            Článok 4
            Členstvo
            
               1.   Členmi skupiny sú:
               
                           a)
                        
                        
                           príslušné orgány každého členského štátu v oblasti poľnohospodárstva, rybárstva, akvakultúry, zdravotnej politiky a bezpečnosti potravín;
                        
                     
                           b)
                        
                        
                           príslušné orgány v oblasti poľnohospodárstva, rybárstva, akvakultúry, zdravotnej politiky a bezpečnosti potravín vybraných krajín mimo EÚ, ktorých potravinový dodávateľský reťazec je pevne prepojený s potravinovým systémom Únie;
                        
                     
                           c)
                        
                        
                           maximálne 30 organizácií zainteresovaných strán, ktoré sú vymenované na základe výberového konania uvedeného v článku 6 a ktoré vyvíjajú činnosť v oblasti poľnohospodárstva, rybárstva, zdravotnej politiky a bezpečnosti potravín alebo v akejkoľvek otázke týkajúcej sa dobrého fungovania potravinového dodávateľského reťazca vrátane dodávania potravín spotrebiteľom prostredníctvom maloobchodu alebo stravovacích služieb, zabezpečovania výrobných vstupov a faktorov, potravinárskej výroby, spracovania potravín a prepravy potravín.
                        
                     
            
               2.   Členské štáty vymenujú jedného zástupcu a jedného náhradníka a ich zodpovednosťou je zaručiť, aby ich zástupca a jeho náhradník mali odborné znalosti na vysokej úrovni v oblastiach uvedených v odseku 1 písm. c).
            
            
               3.   Organizácie zainteresovaných strán vybraté za členov, ktoré už nie sú schopné účinne prispievať k rokovaniam skupiny expertov, ktoré podľa stanoviska odborov Komisie uvedených v článku 8 nespĺňajú podmienky stanovené v článku 339 Zmluvy o fungovaní Európskej únie alebo ktoré sa vzdajú členstva, už nie sú pozývané na žiadne zasadnutia skupiny a môžu byť na zvyšok svojho funkčného obdobia nahradené.
            
         
         
            Článok 5
            Kontaktné miesta
            Jedno z príslušných miest každého členského štátu a krajiny mimo EÚ uvedených v článku 4 ods. 1 písm. a) a b) funguje ako jednotné kontaktné miesto zodpovedné za otázky týkajúce sa úloh uvedených v článku 2. Členské štáty a krajiny mimo EÚ Komisii oznamujú všetky zmeny týkajúce sa príslušného orgánu fungujúceho ako kontaktné miesto. Komisia uverejňuje a pravidelne aktualizuje zoznam kontaktných miest na osobitnej webovej stránke.
         
         
            Článok 6
            Výberové konanie
            
               1.   Výber organizácií zainteresovaných strán sa vykonáva prostredníctvom verejnej výzvy na podávanie prihlášok, ktorá sa uverejní v Registri expertných skupín Komisie a podobných subjektov (ďalej len „register expertných skupín“). Okrem toho sa výzva na podávanie prihlášok môže uverejniť inými spôsobmi, a to aj na osobitných webových stránkach.
               Vo výzve na predkladanie prihlášok sa jasne uvedú podmienky účasti vrátane požadovaných odborných znalostí a záujmov, ktoré majú byť zastúpené v súvislosti s prácou, ktorá sa má vykonávať. Minimálna lehota na podávanie prihlášok sú štyri týždne.
            
            
               2.   Na účely menovania organizácií zainteresovaných strán za členov sa vyžaduje povinná registrácia v registri transparentnosti.
            
            
               3.   Orgány členských štátov a orgány krajín mimo EÚ vymenúva generálny riaditeľ Generálneho riaditeľstva Európskej komisie pre poľnohospodárstvo a rozvoj vidieka (GR AGRI) priamym pozvaním po predchádzajúcej dohode s generálnym riaditeľom GR pre námorné záležitosti a rybárstvo (GR MARE) a Generálnym riaditeľstvom pre zdravie a bezpečnosť potravín (GR SANTE).
            
            
               4.   Generálny riaditeľ GR AGRI menuje organizácie zainteresovaných strán po predchádzajúcej dohode s GR MARE a GR SANTE spomedzi prihlásených subjektov s vysokou úrovňou odborných znalostí v oblastiach uvedených v článku 4 ods. 1 písm. c), ktoré zareagovali na výzvu na predkladanie prihlášok.
            
            
               5.   Organizácie zainteresovaných strán sa vymenúvajú na päťročné funkčné obdobie. Toto funkčné obdobie sa môže predĺžiť. Ich členstvo trvá až do ich nahradenia alebo do konca ich funkčného obdobia, podľa toho, čo nastane skôr.
            
         
         
            Článok 7
            Predseda
            Skupine predsedá zástupca Komisie.
         
         
            Článok 8
            Fungovanie
            
               1.   Skupina koná na žiadosť zodpovedných odborov Komisie (GR AGRI, GR MARE a GR SANTE) v súlade s horizontálnymi pravidlami.
            
            
               2.   Skupina zasadá aspoň raz ročne. V núdzových prípadoch môže zasadnutie zvolať Komisia kedykoľvek bez predchádzajúceho oznámenia.
            
            
               3.   Zasadnutia skupiny sa konajú v priestoroch Komisie alebo virtuálne, v závislosti od okolností.
            
            
               4.   Služby sekretariátu zabezpečujú GR AGRI, GR MARE a GR SANTE. Na zasadnutiach skupiny a jej podskupín sa môžu zúčastňovať aj úradníci Komisie z iných odborov zainteresovaní na prerokúvaných otázkach.
            
            
               5.   Po dohode s GR AGRI, GR MARE a GR SANTE môže skupina jednoduchou väčšinou hlasov svojich členov rozhodnúť, že jej rokovania budú verejné.
            
            
               6.   Zápisnice z diskusie o každom bode programu zasadnutia a stanoviská, odporúčania alebo správy, ktoré skupina sformulovala, musia byť zmysluplné a úplné. Zápisnice vypracúva sekretariát a zodpovedá za ne predseda.
            
            
               7.   Pokiaľ je to možné, skupina prijíma svoje stanoviská, odporúčania alebo správy na základe konsenzu. V prípade hlasovania sa o výsledku rozhodne jednoduchou väčšinou hlasov členov. Členovia, ktorí hlasovali proti alebo sa zdržali hlasovania, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich stanoviska.
            
         
         
            Článok 9
            Podskupiny
            
               1.   GR AGRI, GR MARE a GR SANTE môžu zriadiť podskupiny na preskúmanie špecifických otázok na základe podmienok, ktoré stanovia. Podskupiny vykonávajú činnosť v súlade s horizontálnymi pravidlami a zodpovedajú sa skupine. Podskupiny zaniknú hneď, ako splnia svoj mandát.
            
            
               2.   Členovia podskupín, ktorí nie sú členmi skupiny, sa vyberajú prostredníctvom verejnej výzvy na predkladanie prihlášok v súlade s článkom 6 a horizontálnymi pravidlami.
            
            
               3.   Podskupina zložená zo zástupcov členských štátov je zodpovedná za výmenu informácií, a zvlášť dôverných informácií, medzi členskými štátmi a Komisiou.
            
         
         
            Článok 10
            Prizvaní experti
            GR AGRI, GR MARE a GR SANTE môžu podľa potreby prizývať expertov, ktorí majú špecifické odborné znalosti v prerokúvanej téme, aby sa zúčastnili na činnosti skupiny alebo podskupín.
         
         
            Článok 11
            Pozorovatelia
            
               1.   Jednotlivcom, organizáciám vrátane organizácií zainteresovaných strán i verejným subjektom iným než sú príslušné orgány členských štátov možno v súlade s horizontálnymi pravidlami udeliť štatút pozorovateľa prostredníctvom priameho pozvania.
            
            
               2.   Organizácie a verejné subjekty vymenované za pozorovateľov navrhnú svojich zástupcov a náhradníkov.
            
            
               3.   Predseda môže pozorovateľom a ich zástupcom povoliť, aby sa zúčastnili na rokovaniach skupiny a jej podskupín a poskytovali odborné posudky. Nemajú však hlasovacie práva a nepodieľajú sa na formulácii stanovísk, odporúčaní ani správ skupiny a jej podskupín.
            
         
         
            Článok 12
            Rokovací poriadok
            Na návrh GR AGRI, GR MARE a GR SANTE a po dohode s nimi prijme skupina svoj rokovací poriadok jednoduchou väčšinou hlasov svojich členov na základe štandardného rokovacieho poriadku expertných skupín (6) a v súlade s horizontálnymi pravidlami. Podskupiny fungujú v súlade s rokovacím poriadkom skupiny.
         
         
            Článok 13
            Služobné tajomstvo a zaobchádzanie s utajovanými skutočnosťami
            Členovia skupiny a ich zástupcovia, prizvaní experti a pozorovatelia a ich zástupcovia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) 2015/443 (7) a 2015/444 (8). Ak tieto povinnosti nedodržia, Komisia môže prijať všetky primerané opatrenia.
         
         
            Článok 14
            Transparentnosť
            
               1.   Skupina a jej podskupiny musia byť registrované v registri expertných skupín.
            
            
               2.   Pokiaľ ide o skupiny a podskupiny, v registri expertných skupín sa v súlade s horizontálnymi pravidlami zverejňujú tieto údaje:
               
                           a)
                        
                        
                           názvy príslušných orgánov členských štátov;
                        
                     
                           b)
                        
                        
                           názvy príslušných orgánov krajín mimo EÚ;
                        
                     
                           c)
                        
                        
                           názvy organizácií zainteresovaných strán, zastupované záujmy;
                        
                     
                           d)
                        
                        
                           mená pozorovateľov.
                        
                     
            
               3.   Všetky relevantné dokumenty vrátane programov zasadnutí, zápisníc a príspevkov účastníkov sa zverejňujú v registri expertných skupín. Najmä program zasadnutia a iné relevantné súvisiace dokumenty sa uverejňujú v dostatočnom predstihu pred zasadnutím a následne sa včas uverejní zápisnica. Výnimky z uverejňovania sú možné len v prípadoch, keď sa predpokladá, že by v dôsledku uverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (9).
            
         
         
            Článok 15
            Výdavky na zasadnutia
            
               1.   Účastníci podieľajúci sa na činnostiach skupiny a podskupín nie sú za poskytované služby odmeňovaní.
            
            
               2.   Cestovné náklady a náklady na pobyt, ktoré účastníkom vznikli v súvislosti s činnosťou skupiny a podskupín, uhrádza Komisia. Úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených odborom Komisie v rámci každoročného postupu prideľovania finančných prostriedkov.
            
         
         
            Článok 16
            Uplatniteľnosť
            Toto rozhodnutie sa uplatňuje počas piatich rokov od dátumu jeho prijatia.
         
         
            V Bruseli 12. novembra 2021
            
               
                  Za Komisiu
               
               Janusz WOJCIECHOWSKI
               
                  člen Komisie
               
            
         
         
            (1)  COM(2020) 381 final.
         
            (2)  Rozhodnutie Komisie C(2016) 3301 final z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.
         
            (3)  Oznámenie Komisie – Usmernenia o uplatňovaní článku 101 Zmluvy o fungovaní Európskej únie na dohody o horizontálnej spolupráci (Ú. v. EÚ C 11, 14.1.2011, s. 1).
         
            (4)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (5)  Rozhodnutie Európskeho parlamentu a Rady č. 1313/2013/EÚ zo 17. decembra 2013 o mechanizme Únie v oblasti civilnej ochrany (Ú. v. EÚ L 347, 20.12.2013, s. 924).
         
            (6)  Príloha III k rozhodnutiu C(2016)3301.
         
            (7)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
         
            (8)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
         
            (9)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.